**MINISTRIA E FINANCAVE DHE EKONOMISË**

**DREJTORIA E APELIMIT TATIMOR**

Nr. \_\_\_\_\_\_ /\_\_\_\_ prot. Tiranë, më\_\_\_.\_\_\_.2021

**V E N D I M**

Drejtoria e Apelimit Tatimor, në zbatim të kreut XIII të Ligjit nr. 9920, datë 19.05.2008 “Për Procedurat Tatimore në RSH”, mori në shqyrtim kërkesën ankimore, që i përket:

KËRKUES: \_\_\_\_\_\_\_\_\_\_\_\_\_\_

OBJEKTI: Ankim ndaj detyrimeve tatimore në vlerën 415.292 lekë, sipas njoftim vlerësimit të DRT Durrës

Nga shqyrtimi paraprak i kërkesës ankimore, konstatohet se dokumenti bashkëlidhur ankimit, ku janë pasqyruar detyrimet tatimore në vlerën 415.292 lekë është Njoftim Vlerësimi për Detyrimet i printuar nga sistemi tatimor informatik, i cili nuk është i vulosur dhe i nënshkruar (as elektronikisht) nga Drejtori i Drejtorisë Rajonale Tatimore Durrës.

Fillimisht, DAT bën me dije se kjo drejtori është organi që shqyrton vlefshmërinë dhe ligjshmërinë e akteve administrative të administratës tatimore, me objekt të përcaktuar sipas nenit 106 të Ligjit nr. 9920/2008 dhe Udhëzimit nr. 24/2008, nxjerrë në zbatim të tij. Pika 1 e këtij neni përcakton në mënyrë konkrete aktet që mund të bëhen objekt ankimi pranë kësaj drejtorie, ku citojmë “*Tatimpaguesi mund të ankimojë kundër çdo njoftim vlerësimi, çdo vendimi që ndikon në detyrimin e tij tatimor, çdo kërkese për rimbursim ose lehtësim tatimor, ose çdo akti ekzekutiv të posaçëm tatimor, në lidhje me tatimpaguesin*”.

Ndërsa në pikën 106.2.4 të Udhëzimit nr.24/2008 është përcaktuar se “*106.2.4 Ankimi me shkrim dhe dokumentacioni që i bashkëngjitet duhet të përfshijë informacionin e mëposhtëm:*

*a) emrin dhe adresën e tatimpaguesit,*

*b) numrin e regjistrimit të tatimpaguesit (NIPT),*

*c) aktin administrativ, të nxjerrë ose të panxjerrë nga organi tatimor, që është objekt ankimi duke përfshirë periudhën tatimore përkatëse dhe shumën e detyrimit tatimor,*

*ç) vërtetimin e pagesës se detyrimit tatimor qe ankimohet, ose garancinë bankare*

*d) arsyet për ankimin e tij,*

*dh) informacion në mbështetje të ankimit (Aktin e kontrollit, proces-verbalet, etj.)*

*e) çdo dokument tjetër që ankimuesi e gjykon të rëndësishëm,*

*ë) nënshkrimin e tij.*

*f)dokumentacionin që vërteton datën e marrjes së njoftim vlerësimit të ankimuar (kopje të zarfit postar nëpërmjet të cilit është dërguar akti administrativ i ankimuar apo konfirmim nga shërbimi postar, ose konfirmim nga drejtoria rajonale tatimore, kur ky akt është marrë dorazi pranë saj)”.*

Nga shqyrtimi paraprak i kërkesës ankimore është konstatuar se ankimi nuk është në përputhje me formën e përcaktuar në legjislacionin tatimor, pasi akti administrativ i ankimuar nuk është i vulosur dhe nënshkruar (as elektronikisht) nga titullari i institucionit dhe si i tillë nuk përmbush kërkesat e përcaktuara në Kodin e Procedurave Administrative dhe Udhëzimin nr. 24 të Ministrit të Financave, datë 02.09.2008 “Për Procedurat Tatimore në RSH”, pika 106.2.4.

Konkretisht, në nenin 98 të Kodit të Procedurave Administrative përcaktohet forma e aktit, ndërsa në nenin 99 përcaktohen kërkesat e formës së aktit administrativ, si emri i organit publik që nxjerr aktin (referuar pikës 2, gërma (a) dhe nënshkrimi, emri dhe mbiemri i shkruar i nëpunësit përgjegjës (referuar pikës 3). Në Udhëzimin nr. 24, datë 02.09.2008 “Për Procedurat Tatimore në RSH”, paragrafi 70.1 përcaktohet se *“Njoftimi i vlerësimit tatimor, lëshohet nga drejtoria rajonale e tatimeve nen juridiksionin e te cilës është personi i tatueshëm dhe nënshkruhet nga drejtori i kësaj drejtorie”*.

Pika 4 e nenit 99 të Kodit të Procedurave Administrative përcakton se “*Akti administrativ elektronik nënshkruhet në mënyrë elektronike në përputhje me legjislacionin në fuqi. Në këto raste, kërkesat e pikës 3, të këtij neni, zëvendësohen me nënshkrimin elektronik të organit publik, në përputhje me legjislacionin në fuqi*”.

Udhëzimi nr. 24, datë 9.12.2014 “Për dhënien e pëlqimit dhe mënyrën e marrjes dhe vlefshmërinë e dhënies së pëlqimit për komunikimin elektronik të tatimpaguesit me administratën tatimore”, në paragrafin 8.4 përcakton se “*Me përjashtim të rastit të kryerjes së veprimet të pagesës elektronike (“e-payment”), çdo instruksion, veprim i kryer, kërkesë për kryerjen e një veprimi, pyetje, njoftim dhe çdo dokument të ardhur ose të dërguar nga shërbimi “e-tax” do të nënshkruhet elektronikisht nga ana e administratës Tatimore për shërbimin “e-tax*”.

Duke qenë se kjo kerkesë nuk ishte e plotë dhe në përputhje me kërkesat e ligjit, pasi mungon Njoftim Vlerësimi i vulosur dhe nënshkruar nga titullari i institucionit që e ka nxjerrë atë, në zbatim të Ligjit 9920/2008, neni 106, pika 1 dhe neni 108, si dhe Udhëzimit nr. 24/2008, paragrafi 106.2.4 dhe 106.2.5, DAT ka kërkuar nga tatimpaguesi plotësimin e ankimit me aktin administrativ, Njoftim Vlerësimin për detyrimet tatimore, të vulosur dhe të nënshkruar nga drejtori i drejtorisë rajonale tatimore.

Në përfundim të afateve të sipërcituara dhe deri në nxjerren e vendimit, tatimpaguesi nuk ka plotësuar ankimin me dokumentacionin e kërkuar sa më sipër, njoftim vlerësimin e nënshkruar dhe vulosur nga drejtori i DRT. Në Udhëzimin nr. 24, datë 02.09.2008, paragrafi 106.2.6, përcaktohet se “*Nëse tatimpaguesi nuk përmbush kërkesat dhe procedurat sipas pikës 106.2.5 më lart, Drejtoria e Apelimit Tatimor ka të drejtë të refuzojë ankimin*”.

Referuar nenit 106 të Ligjit 9920, procedura e ankimit përcakton se ankimi bëhet ndaj aktit administrativ që prodhon detyrimet tatimore dhe jo drejtpërdrejt ndaj detyrimeve tatimore. Kjo është arsyeja që përherë ankimi duhet të shoqërohet me aktin administrativ që ka krijuar detyrimet tatimore, i cili të plotësojë elementët ligjorë të një akti administrativ, të jetë i nënshkruar nga titullari dhe me vulën e institucionit. Ndërsa njoftim vlerësimi i printuar nga sistemi informatik tatimor nuk përmban elementët e duhur për t’i dhënë vlefshmërinë dhe formën ligjore këtij akti dhe si i tillë nuk mund të merret në shqyrtim nga Drejtoria e Apelimit Tatimor.

Sa më sipër, duke qënë se kërkesa ankimore nuk plotëson kushtet e përcaktuara në paragrafin 106.2.4 të Udhëzimit nr. 24, datë 02.09.2008, Drejtoria e Apelimit Tatimor refuzon ankimin, por sjell në vëmendje të tatimpaguesit se me marrjen e njoftim vlerësimit të plotësuar me të gjithë elementët e kërkuar, këtij të fundit i lind e drejta e ankimit pranë saj, duke plotësuar njëkohësisht dhe kushtet e përcaktuara në Ligjin Nr.9920/2008 nenit 106 e në vijim.

Drejtoria e Apelimit Tatimor, bazuar në nenet 106, 107, dhe 108, të Ligjit nr. 9920/20008 dhe pikës 108.3.3 gërma (a), të Udhëzimit të Ministrit të Financave nr. 24 datë 02.09.2008, i nxjerrë në zbatim të këtij ligji,

**V E N D O S I :**

* **Refuzimin e ankimit** ndaj detyrimeve tatimore në vlerën 415.292 lekë, pasi nuk janë përmbushur kërkesat dhe proçedurat sipas pikës 106.2.4 të Udhëzimit 24/2008, mungon akti administrativ, Njoftim Vlerësimi i vulosur dhe nënshkruar nga titullari i institucionit

Në zbatim të pikës 2 të nenit 109 të Ligjit nr. 9920/2008 tatimpaguesi mund ta kundërshtojë vendimin e Drejtorisë së Apelimit Tatimor në gjykatë, brenda 30 ditëve kalendarike nga data e marrjes dijeni për këtë vendim.

**DREJTOR I APELIMIT TATIMOR**